Jacob Buksti (S), 2003-02-04:
Jeg kan ikke undlade at sige, at det er en lille smule svært
at diskutere med hr. Peter Christensen
, når der ikke bare antydningsvis er svar på de spørgsmål, der bliver stillet.
Men nok om det.
De angivne formål med lovforslaget, nemlig at styrke retssikkerheden og effektivisere skatteforvaltningen, kan Socialdemokratiet fuldt ud støtte, som vi altid har gjort det.
Spørgsmålet er derfor ikke, om de angivne formål med lovforslaget er gode og fornuftige, men som jeg også har antydet, om de nu også er den ærlige baggrund for skatteministerens forslag.
Det tror vi ikke de er.
Det ligner mere et skalkeskjul for at stjæle penge fra kommunerne, så ministeren kan klare sine egne budgetproblemer.
Vi har på intet tidspunkt afvist, at der kan være behov
for større fleksibilitet for at organisere sig såvel i de kommunale skatteforvaltninger som på ankeområdet.
Det var dog et forslag af en ganske anden karakter end det, vi nu behandler.
Det havde ingen skjult dagsorden med at stjæle penge fra kommunerne, men skulle sikre en større fleksibilitet for de kommuner, der ville indgå i samarbejder med andre kommuner.
Det var også, inden det blev besluttet at igangsætte arbejdet med en ny kommunal struktur.
Det er et højst bemærkelsesværdigt tidspunkt, skatteministeren kommer med sit forslag på.
Regeringen har nedsat en strukturkommission, som skal komme med oplæg til en ny kommunal struktur inden udgangen af i år.
Regeringen har skitseret en tidsplan for en ny kommunal struktur med virkning efter den nuværende kommunale valgperiode ved udgangen af 2005.
Ja, indenrigsministeren nægter også at leve op til sit løfte og den skriftlige aftale med kommunerne om en udligningsreform med den begrundelse, at det må afvente en ny struktur. Skatteministeren derimod kommer her med et lovforslag, som griber direkte ind i hele strukturdiskussionen.
Det er,
som om regeringens forskellige medlemmer ikke snakker sammen.
Den ene hånd ved ikke, hvad den anden foretager sig.
Derfor tror jeg også, vi bliver nødt til at inddrage andre ministre end skatteministeren i behandlingen af det her lovforslag, hvis der skal være sammenhæng i tingene. Skatteministeren vil næsten tvinge kommunerne til at sætte en masse arbejde i gang, som i løbet af kort tid vil vise sig at være helt overflødigt, ja, endnu værre kan vise sig direkte ødelæggende for det kommende strukturarbejde.
Det er statsdirigering fra en egenrådig minister af værste skuffe, bare fordi han forsøger at tørre sit budgetproblem af på de kommuner, som i forvejen lider under en økonomisk spændetrøje, som regeringen har belemret dem med.
Det er en bestræbelse, som vi er enige i.
Derfor bliver det også rent hykleri, når skatteministeren derefter vil stjæle pengene fra de kommuner, som har ansvaret for velfærdsservice over for børn og ældre.
Tager regeringen pengene fra det, der kan rationaliseres i kommunerne, bliver det helt umuligt for kommunerne at levere en ordentlig service til borgerne.
Værre bliver det, når der tilsyneladende er fusket med tallene for at kunne tage flest mulige penge fra kommunerne.
Jeg vil godt spørge ministeren og Dansk Folkeparti
: Er det en del af finanslovaftalen for i år?
Har Dansk Folkeparti lovet at bære det forslag igennem?
Med andre ord: Er der en aftale, som betyder, at Venstre, De Konservative og Dansk Folkeparti vil gennemføre det forslag, uanset hvad der måtte være af saglige argumenter imod?
Jeg må minde Dansk Folkeparti om det gamle ord, at en hæler ikke er bedre end en stjæler.
Det kan kommunerne ikke levere uden penge.
Det eneste af de konkrete forslag, som jeg kan se en idé i og et behov for at arbejde videre med her og nu, og som ikke vil ændre sig med en eventuel ny struktur, er ideen om at lave et øresundskontor, som kan tage sig af de grænseoverskridende pendlerproblemer på skatteområdet.
Om det er den rigtige model, ministeren foreslår, er vi usikre på, men at der er et behov for, at borgere kan henvende sig ét sted og få alle svar og løst deres skatteproblemer, er vi enige i, det er vi parate til at diskutere.
Resten må ministeren så gemme, til vi kender konklusionerne i forhold til hele strukturdebatten.
Når vi har afklaret det, er der ingen tvivl om, at der vil være behov for at se på hele skatteområdet.
Jeg håber, det står klart, at Socialdemokratiet ikke støtter forslaget.
Og jeg skal, da Det Radikale Venstres ordfører ikke kan være til stede, meddele, at Det Radikale Venstre vil redegøre for deres stilling under anden behandling.